Imtella' Jannar 13, 2022 Qorti Ġermaniża kkundannat kurunell Sirjan għomru l-ħabs wara li sabitu ħati ta' reati kontra l-umanità. Anwar Raslan (tieni fuq il-lemin tar-ritratt), li għandu 58 sena, kien imexxi l-ħabs Al Khatib f'Damasku li tlaqqam "L-Infern fid-Dinja". Fih huwa stmat li ġew ittorturati madwar 4,000 persuna. Minbarra li t-torturi Raslan kien akkużat ukoll bil-qtil ta' 58 persuna u l-istupru ta' wħud mill-priġunieri. Huwa kien ġie arrestat fil-Ġermanja fl-2019 wara li mar hemm biex jingħata kenn. Matul il-ġuri, li sar f'Koblenz, Raslan mhux talli ċaħad l-akkużi kontrih imma anke sostna li għen uħud mill-priġunieri. Fil-Ġermanja hemm jgħixu madwar 800,000 Sirjan li ħarbu l-gwerra ċivili li faqqgħet f'pajjiżhom fl-2011 b'madwar 50 minnhom għażlu li jixhdu fil-ġuri. Kien l-Avukat Wolfgang Kalech, li jmexxi ċ-Ċentru Ewropew għad-Drittijiet Kostituzzjonali u Umani, li beda l-kawża kontra Raslan. Huwa invoka l-prinċipju tal-ġurisdizzjoni universali jiġifieri li reati serji mwettqa f'pajjiż setgħu jinstemgħu f'pajjiż ieħor. Matul il-ġuri wiċċ Raslan ma setax jiġi muri fil-mezzi tax-xandir minħabba li l-Qorti Ġermaniża ma tippermettiex dan.